**Predavanje:** E-učenje sinonim za novo, moderno i kvalitetno obrazovanje (trajanje 60 minuta) – 25. travnja u 11 sati, amfiteatar Sokrat, Filozofski fakultet

**Predavač:** Sandra Kučina Softić, *MS in Digital Education*, pomoćnica ravnatelja za obrazovanje i podršku korisnicima, Sveučilišni računski centar Sveučilišta u Zagrebu

Sažetak predavanja:

E-učenje sastavni je i integralni dio procesa obrazovanja. Sustavno uvođenje e-učenja doprinosi kvaliteti sveučilišnoga obrazovanja koje se temelji na ishodima učenja sa studentima u središtu obrazovnoga procesa kao i razvoju prikladnih i inovativnih metoda poučavanja i učenja koje će podići motivaciju studenata za studiranje te kreativan i istraživački rad. Među novijim dokumentima koje je izdala Europska komisija nalazi se i Renewed Agenda for Higher Education (2017.) koja u fokus stavlja izazove digitalizacije, ključnu ulogu edukatora i potrebu za kvalitetno dizajniranim obrazovnim programima. Osim toga Europska komisija ističe i ključnu ulogu visokoga obrazovanja u današnjem društvu jer digitalne tehnologije čine poslove fleksibilnijima i kompleksnijima te se od zaposlenika očekuju vještine 21. stoljeća. U *Akcijskome planu za digitalno obrazovanje* koji je donijela Europska komisija u siječnju 2018. ističe se važnost boljega iskorištavanja digitalne tehnologije za poučavanje i učenje te navodi niz koraka koje je potrebno provesti da se iskoristi puni potencijal digitalne tehnologije za poboljšanje obrazovanja. SRCE kao središnja infrastrukturna ustanova cjelokupnoga sustava znanosti i visokoga obrazovanja Republike Hrvatske pruža savjetodavnu i obrazovnu podršku institucijama i pojedincima iz akademske i istraživačke zajednice pri primjeni informacijske i komunikacijske tehnologije u procesu obrazovanja i istraživanja. Centar za e-učenje SRCE-a već 11 godina radi na sustavnoj podršci ustanovama, nastavnicima i studentima u sustavu visokoga obrazovanje, ali i ostalima u obrazovnome sustavu pri upotrebi tehnologija i alata za e-učenje. Centar za e-učenje SRCE-a danas djeluje kao nacionalni centar za e-učenje u sustavu visokoga obrazovanja u Republici Hrvatskoj. Osim tehnologija koje su dostupne korisnicima kao što je sustav Merlin, na kojem se za ak. godinu 2018./2019. nalazi preko 12.500 e-kolegija, posebna pažnja u radu posvećuje se podršci korisnicima, posebice nastavnicima, kojima je kvalitetna podrška Centra svakodnevno osigurana i dostupna putem *helpdeska*, kroz tečajeve (učioničke i *online*) i radionice, priručnike i animacije, individualne konzultacije te zajedničke projekte s nastavnicima na razvoju njihovih kolegija.

**Radionica**: ABC radionica dizajna nastave (trajanje 120 minuta) – 25.4. u 12.30, amfiteatar Sokrat, Filozofski fakultet

**Voditeljica radionice:** Sandra Kučina Softić, *MS in Digital Education*, pomoćnica ravnatelja za obrazovanje i podršku korisnicima, Sveučilišni računski centar Sveučilišta u Zagrebu

Opis radionice:

ABC radionica namijenjena je nastavnicima u sustavu visokoga obrazovanja na kojoj mogu pomoću [ABC metode](http://blogs.ucl.ac.uk/abc-ld/) izraditi novi ili unaprijediti postojeći kolegij ili obrazovni program. Nastavnici na radionici rade u grupama na obrazovnome programu ili kolegiju te, na zabavan i jednostavan način, definiraju pojedine aktivnosti i način provedbe (u učionici ili *online*) koji su potrebni za postizanje ishoda učenja. Cilj je pomoći nastavnicima da naprave reviziju postojećih kolegija i unaprijede ih uvođenjem novih nastavnih metoda i metoda vrednovanja. Isto tako pomaže im postaviti učioničke kolegije u *online* okruženje ili podići razinu e-učenja postojećeg e-kolegija, kao i zamisliti i postaviti potpuno novi kolegij ili program.

Organizacija radionice: učionica s 5-6 duplih stolova (dva stola spojena) i za svakim stolom 5-6 stolica, radi se u grupama. Bez računala za sudionike, samo predavačko računalo i LCD projektor.